Esimerkiksi liian päihtyneitä kuljetetaan nyt Oulun suunnalta putkaan Raaheen, jossa tilat ovat olleet kutakuinkin täynnä. Torstai-iltana vapaana oli vain yksi koppi. Kuva: Timo Myllykoski

Oulun poliisitalon poliisivankila Ratakadulla suljettiin perjantaina.

Sinne ei saa enää viedä asiakkaita eikä työntekijöitä ennen kuin poliisivankilassa alkanut remontti on saatu valmiiksi.

Lähikuukausien ajan kaikki kiinniotettavat, pidätettävät tai tutkintavankeudessa olevat rikoksesta epäillyt kuljetetaan Oulun Rata-aukion poliisitalon sijaan muualle.

Vastaavaa toimenpidettä ei ole tehty kertaakaan aiemmin vuonna 1988 valmistuneen poliisitalon aikana.

– Tilanne on historiallinen, sulkemismääräyksen antanut Oulun poliisilaitoksen apulaispoliisipäällikkö Arto Karnaranta kuvailee.

Asiakkaalle annetaan littera paluukyytiin

Sulkeminen johtuu poliisitalolla meneillään olevasta remontista, joka toteutetaan alkuperäistä suunnitelmaa laajempana ja joka on pahentanut henkilökunnan sisäilmaoireilua huomattavasti.

Työntekijöidensä terveyden turvaamiseksi poliisilaitos päätti pistää poliisivankilan kiinni kokonaan, kunnes se on saatu remontoitua.

Jatkossa esimerkiksi päihtymyksensä vuoksi poliisin huomaan joutuva herää Oulun sijaan Raahessa, Kemissä, Kajaanissa tai Kuusamossa. Hän pääsee takaisin kiinniottopaikkakunnalleen joko poliisin kyydillä tai saa puolustusvoimista tutun litteran eli kupongin, jolla hän voi matkusta ilmaiseksi junalla tai bussilla.

Poliisilaitos ottaa lähiaikoina käyttöön myös Pudasjärven ja Haukiputaan poliisiasemien vankilat. Haukiputaan asema päätettiin kesällä lakkauttaa, mutta nyt sen toimintoja on ryhdytty ajamaan jälleen tilapäisesti ylös.

Rata-aukion poliisitalon laajentuneen remontin alta siirretään pois mahdollisimman paljon poliiseja. Heitä muuttaa Hiukkavaaraan, Haukiputaan, Muhoksen ja Raahen poliisiasemille sekä Intiön kasarmialueelle Ely-keskukselta vapautuneisiin väistötiloihin, jonne tulee tilat yli sadalle poliisin työntekijälle.